CELEX: 
Language: fi
Date: 2019-03-12 00:00:00
Title: KOMISSION DELEGOITU ASETUS (EU) …/…, asetuksen (EU) N:o 389/2013 muuttamisesta Kioton pöytäkirjan toisen velvoitekauden teknisen täytäntöönpanon osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Unionin rekisteri perustettiin komission asetuksella (EU) 389/2013
                  1
                (rekisteriasetus). Asetusta on mukautettava EU:n päästökauppajärjestelmän (EU ETS) neljättä päästökauppakautta (2021–2030) varten vahvistettuun uuteen oikeudelliseen kontekstiin. Asetuksella (EU) 2017/2392
                  2
                ja direktiivillä (EU) 2018/410
                  3
                muutettiin päästökauppadirektiiviä
                  4
               , joka on rekisteriasetuksen ensimmäinen oikeusperusta. Nämä muutokset on otettava huomioon unionin rekisteriä koskevissa säännöissä. Tämän vuoksi rekisteriasetus annetaan erillisenä delegoituna säädöksenä.
            
            
               Kioton pöytäkirjan toisen velvoitekauden velvoitteiden täyttämistä säännellään kuitenkin vielä asetuksen (EU) 389/2013 säännöksillä. Näitä voimassa olevia sääntöjä on mukautettava. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio perusti ilmastonmuutospolitiikkaa käsittelevän asiantuntijaryhmän 27. maaliskuuta 2018. Tätä delegoitua asetusta valmisteltaessa ilmastonmuutospolitiikkaa käsittelevä asiantuntijaryhmä kokoontui 3. huhtikuuta 2018, 18. toukokuuta 2018, 11.–12. kesäkuuta 2018 ja 3. heinäkuuta 2018.
            
            
               Kokouksiin liittyvät asiakirjat on toimitettu samanaikaisesti Euroopan parlamentille ja neuvostolle, kuten paremmasta lainsäädännöstä tehtyyn toimielinten väliseen sopimukseen
                  5
                liitetyssä delegoituja säädöksiä koskevassa yhteisymmärrysasiakirjassa säädetään. Asiantuntijaryhmän huomautukset otettiin huomioon laadittaessa delegoidun asetuksen luonnosta. 
            
            
               Lisäksi delegoidun asetuksen tekstistä kerättiin palautetta paremman sääntelyn portaalin kautta neljän viikon ajan 9. tammikuuta ja 6. helmikuuta 2019 välisenä aikana. Tänä aikana tekstiluonnoksesta ei saatu palautetta.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Komission delegoidulla asetuksella (EU) 2015/1844
                  6
                lisättiin rekisteriasetukseen säännöt Kioton pöytäkirjan toisen velvoitekauden täytäntöönpanoa varten. Tämä asetus ei kuitenkaan sisältänyt sääntöjä selvityksestä, joka on tarkoitus tehdä toisen velvoitekauden lopussa niiden maiden kanssa, jotka eivät osallistu velvoitteiden täyttämiseen yhteisesti. Nämä säännöt on lisättävä asetukseen (EU) 389/2013, ja niiden soveltaminen on liitettävä Dohan muutoksen voimaantuloon.
            
            
               KOMISSION DELEGOITU ASETUS (EU) …/…,
            
            
               annettu 12.3.2019,
            
            
               asetuksen (EU) N:o 389/2013 muuttamisesta Kioton pöytäkirjan toisen velvoitekauden teknisen täytäntöönpanon osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon järjestelmästä kasvihuonekaasupäästöjen seuraamiseksi ja niistä raportoimiseksi sekä muista ilmastonmuutosta koskevista tiedoista raportoimiseksi kansallisella ja unionin tasolla sekä päätöksen N:o 280/2004/EY kumoamisesta 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 525/2013
                  7
                ja erityisesti sen 10 artiklan 6 kohdan, 
            
            
               sekä katsoo seuraavaa:
            
            
               (1)Euroopan parlamentin ja neuvoston direktiivin 2003/87/EY
                  8
                19 artiklan 1 kohdassa säädetään, että kaikki päästöoikeudet, jotka myönnetään 1 päivästä tammikuuta 2012 alkaen, säilytetään unionin rekisterissä. Tämä unionin rekisteri perustettiin alun perin komission asetuksella (EU) N:o 920/2010
                  9
               .
            
         
         
            
               (2)Asetus (EU) N:o 920/2010 kumottiin komission asetuksella (EU) N:o 389/2013
                  10
               , jossa vahvistetaan 1 päivänä tammikuuta 2013 alkavaa päästökauppakautta ja myöhempiä päästökauppakausia varten yleiset säännökset sekä toimintaa ja ylläpitoa koskevat vaatimukset, joita sovelletaan riippumattomaan tapahtumalokiin, josta säädetään direktiivin 2003/87/EY 20 artiklan 1 kohdassa, sekä rekistereihin, joista säädetään Euroopan parlamentin ja neuvoston päätöksen N:o 280/2004/EY 6 artiklassa
                  11
               .
            
            
               (3)Asetuksen (EU) 525/2013 10 artiklan 1 kohdassa säädetään Kioton pöytäkirjan velvoitteiden täyttämiseen käytettävistä rekistereistä. Asetuksella (EU) 389/2013 säännellään myös näiden rekisterien toimintaa.
            
            
               (4)Kioton pöytäkirjan osapuolten kokouksena toimiva Yhdistyneiden kansakuntien ilmastonmuutosta koskevan puitesopimuksen osapuolten konferenssi hyväksyi Dohan muutoksen, jäljempänä ’Dohan muutos’, jossa vahvistetaan Kioton pöytäkirjan toinen velvoitekausi, joka alkaa 1 päivänä tammikuuta 2013 ja päättyy 31 päivänä joulukuuta 2020. Unioni hyväksyi Dohan muutoksen neuvoston päätöksellä (EU) 2015/1339
                  12
               . Kioton pöytäkirjaan tehty Dohan muutos on pantava täytäntöön unionin rekisterissä ja Kioton pöytäkirjan mukaisissa kansallisissa rekistereissä. Tätä koskevia säännöksiä olisi kuitenkin sovellettava vasta siitä päivästä, kun Kioton pöytäkirjaan tehty Dohan muutos tulee voimaan. 
            
            
               (5)Norja ja Liechtenstein osallistuvat direktiivillä 2003/87/EY perustettuun EU:n päästökauppajärjestelmään, mutta ne eivät ole osapuolina velvoitteiden yhteistä täyttämistä koskevassa sopimuksessa
                  13
                Kioton pöytäkirjan toisen velvoitekauden aikana. Tämän vuoksi asetuksen (EU) N:o 525/2013 10 artiklan 6 kohdan mukaisesti olisi perustettava erityinen selvitysmenettely toisen velvoitekauden loppua varten.
            
            
               (6)Kaikki EU:n päästökauppajärjestelmän vuosien 2013–2020 välisen kolmannen päästökauppakauden osalta edellytettävät toimenpiteet olisi saatettava loppuun komission asetuksessa (EU) N:o 389/2013 vahvistettujen sääntöjen mukaisesti. Direktiivissä 2003/87/EY sallittiin Kioton pöytäkirjan mukaisesti syntyvien kansainvälisten hyvitysten käyttö, minkä vuoksi mainittua asetusta sovelletaan kyseisiin toimintoihin edelleen 1 päivään heinäkuuta 2023 saakka, jolloin lisäaika Kioton pöytäkirjan toisen velvoitekauden mukaisten velvoitteiden täyttämiseksi päättyy. Tarkoituksena on selkeyttää niin kolmanteen päästökauppakauteen liittyviin toimiin direktiivin 2003/87/EY, sellaisena kuin se on muutettuna direktiivillä 2009/29/EY, nojalla sovellettavia sääntöjä kuin neljänteen päästökauppakauteen liittyviin toimiin direktiivin 2003/87/EY, sellaisena kuin se on muutettuna direktiivillä (EU) 2018/410, nojalla sovellettavia sääntöjä, minkä vuoksi säädetään, että asetuksen (EU) 389/2013 säännösten, joiden soveltaminen kolmanteen päästökauppakauteen liittyviin toimiin jatkuu tämän asetuksen voimaantulon jälkeen, soveltamisala rajataan koskemaan vain kyseisiä toimia,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Lisätään asetukseen (EU) N:o 389/2013 73 h artikla seuraavasti:
            
            
               ”73 h artikla
            
            
               Selvitysprosessi maille, jotka eivät ole velvoitteiden yhteistä täyttämistä koskevan sopimuksen osapuolia
            
            
               1. Kuuden kuukauden kuluessa päästökauppakauden 2013–2020 päättymisestä keskusvalvojan on laskettava selvitysarvo maille, jotka eivät ole velvoitteiden yhteistä toteuttamista koskevan sopimuksen osapuolia, vähentämällä määrä, joka vastaa kyseisen maan kuulumisesta EU:n päästökauppajärjestelmään päästökauppakaudella 2013–2020 johtuvien päästöoikeuksien määrää EU:n päästökauppajärjestelmässä, niiden yleisten päästöoikeuksien kokonaismäärästä, jonka kyseisen maan kansallisen valvojan hallinnoimat toiminnanharjoittajat palauttavat kaudelta 2013–2020. 
            
            
               2. Keskusvalvojan on ilmoitettava kansallisille valvojille 1 kohdan mukaisen laskennan tuloksesta.
            
            
               3. Viiden työpäivän kuluessa 2 kohdassa tarkoitetusta ilmoituksesta keskusvalvojan on siirrettävä AAUita määrä, joka vastaa 1 kohdassa laskettua selvitysarvoa, unionin rekisterissä olevalta päästökauppajärjestelmän keskusselvitystililtä kunkin maan, jonka selvitysarvo on positiivinen, KP-osapuolen päästöoikeustilille KP-rekisterissä.
            
            
               4. Viiden työpäivän kuluessa 2 kohdassa tarkoitetun ilmoituksen jälkeen kunkin KP-rekisterin valvojan, jonka maalla on negatiivinen selvitysarvo, on siirrettävä AAUita määrä, joka vastaa 1 kohdan mukaisesti laskettavaa selvitysarvon positiivista lukuarvoa, unionin rekisterissä olevalle päästökauppajärjestelmän keskusselvitystilille.
            
            
               5. Ennen tämän artiklan 3 ja 4 kohdassa tarkoitetun siirron tekemistä kyseessä olevan kansallisen valvojan tai keskusvalvojan on ensin siirrettävä AAUita määrä, joka tarvitaan AAUiden ensimmäisiin kansainvälisiin siirtoihin sovellettavan tuoton osuuden kattamiseksi, asetuksen (EU) N:o 525/2013 10 artiklan 1 kohdan mukaisesti.
            
            
               6. Kuuden kuukauden kuluessa päästökauppakauden 2013–2020 päättymisestä keskusvalvojan on laskettava selvitysarvo maille, jotka eivät ole velvoitteiden yhteistä toteuttamista koskevan sopimuksen osapuolia, vähentämällä määrä, joka vastaa kyseisen jäsenvaltion UNFCCC:n mukaiseen kansalliseen inventaarioon sisältyviä ilma-aluksen käyttäjien todennettuja päästöjä, niiden yleisten päästöoikeuksien kokonaismäärästä, jonka kyseisen maan kansallisen valvojan hallinnoimat lentoliikenteen harjoittajat palauttavat kaudelta 2013–2020.
            
            
               7. Keskusvalvojan on ilmoitettava kansallisille valvojille 6 kohdan mukaisen laskennan tuloksesta.
            
            
               8. Viiden työpäivän kuluessa 7 kohdassa tarkoitetusta ilmoituksesta kunkin KP-rekisterin valvojan, jonka maalla on positiivinen selvitysarvo, on siirrettävä AAUita määrä, joka vastaa 6 kohdan mukaisesti laskettavaa selvitysarvoa, unionin rekisterissä olevalle päästökauppajärjestelmän keskusselvitystilille.
            
            
               9. Viiden työpäivän kuluessa 7 kohdassa tarkoitetusta ilmoituksesta keskusvalvojan on siirrettävä AAUita määrä, joka vastaa 6 kohdassa laskettua selvitysarvoa, unionin rekisterissä olevalta päästökauppajärjestelmän keskusselvitystililtä kunkin maan, jonka selvitysarvo on negatiivinen, KP-osapuolen päästöoikeustilille KP-rekisterissä.
            
            
               10. Ennen tämän artiklan 8 ja 9 kohdassa tarkoitetun siirron tekemistä kyseessä olevan kansallisen valvojan tai keskusvalvojan on ensin siirrettävä AAUita määrä, joka tarvitaan AAUiden ensimmäisiin kansainvälisiin siirtoihin sovellettavan tuoton osuuden kattamiseksi, asetuksen (EU) N:o 525/2013 10 artiklan 1 kohdan mukaisesti.”
            
         
         
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tätä asetusta sovelletaan siitä päivästä alkaen, jona komissio julkaisee Euroopan unionin virallisessa lehdessä tiedonannon Kioton pöytäkirjan Dohan muutoksen voimaantulosta.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 12.3.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Komission asetus (EU) N:o 389/2013, annettu 2 päivänä toukokuuta 2013, Euroopan parlamentin ja neuvoston direktiivin 2003/87/EY ja Euroopan parlamentin ja neuvoston päätösten N:o 280/2004/EY ja N:o 406/2009/EY mukaisen unionin rekisterin perustamisesta ja komission asetusten (EU) N:o 920/2010 ja (EU) N:o 1193/2011 kumoamisesta (EUVL L 122, 3.5.2013, s. 1).
               
               
                  
                     (2)
                  
                        Euroopan parlamentin ja neuvoston asetus (EU) 2017/2392, annettu 13 päivänä joulukuuta 2017, direktiivin 2003/87/EY muuttamisesta voimassa olevan ilmailutoimintaa koskevan rajoitetun soveltamisen jatkamiseksi ja maailmanlaajuisen markkinaperusteisen toimenpiteen vuonna 2021 alkavan täytäntöönpanon valmistelemiseksi (EUVL L 350, 29.12.2017, s.7).
               
               
                  
                     (3)
                  
                        Euroopan parlamentin ja neuvoston direktiivi (EU) 2018/410, annettu 14 päivänä maaliskuuta 2018, direktiivin 2003/87/EY muuttamisesta kustannustehokkaiden päästövähennysten ja vähähiilisyyttä edistävien investointien edistämiseksi sekä päätöksen (EU) 2015/1814 muuttamisesta (EUVL L 76, 19.3.2018, s. 3).
               
               
                  
                     (4)
                  
                        Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta (EUVL L 275, 25.10.2003, s. 32).
               
               
                  
                     (5)
                  
                        Euroopan parlamentin, Euroopan unionin neuvoston ja Euroopan komission välinen toimielinten sopimus, tehty 13 päivänä huhtikuuta 2016, paremmasta lainsäädännöstä (EUVL L 123, 12.5.2016, s. 1).
               
               
                  
                     (6)
                  
                        Komission delegoitu asetus (EU) 2015/1844, annettu 13 päivänä heinäkuuta 2015, asetuksen (EU) N:o 389/2013 muuttamisesta vuoden 2012 jälkeen tapahtuvan Kioton pöytäkirjan teknisen täytäntöönpanon osalta (EUVL L 268, 15.10.2015, s.1).
               
               
                  
                     (7)
                  
                        EUVL L 165, 18.6.2013, s. 13.
               
               
                  
                     (8)
                  
                        Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003, kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta (EUVL L 275, 25.10.2003, s. 32).
               
               
                  
                     (9)
                  
                        Komission asetus (EU) N:o 920/2010, annettu 7 päivänä lokakuuta 2010, Euroopan parlamentin ja neuvoston direktiivin 2003/87/EY ja Euroopan parlamentin ja neuvoston päätöksen N:o 280/2004/EY mukaisesta standardoidusta ja suojatusta rekisterijärjestelmästä (EUVL L 270, 14.10.2010, s. 1).
               
               
                  
                     (10)
                  
                        Komission asetus (EU) N:o 389/2013, annettu 2 päivänä toukokuuta 2013, Euroopan parlamentin ja neuvoston direktiivin 2003/87/EY ja Euroopan parlamentin ja neuvoston päätösten N:o 280/2004/EY ja N:o 406/2009/EY mukaisen unionin rekisterin perustamisesta ja komission asetusten (EU) N:o 920/2010 ja (EU) N:o 1193/2011 kumoamisesta (EUVL L 122, 3.5.2013, s. 1).
               
               
                  
                     (11)
                  
                        Euroopan parlamentin ja neuvoston päätös N:o 280/2004/EY, tehty 11 päivänä helmikuuta 2004, järjestelmästä yhteisön kasvihuonekaasupäästöjen seuraamiseksi ja Kioton pöytäkirjan täytäntöönpanemiseksi (EUVL L 49, 19.2.2004, s. 1).
               
               
                  
                     (12)
                  
                        Neuvoston päätös (EU) 2015/1339, annettu 13 päivänä heinäkuuta 2015, ilmastonmuutosta koskevan Yhdistyneiden kansakuntien puitesopimuksen Kioton pöytäkirjaan tehdyn Dohan muutoksen tekemisestä Euroopan unionin puolesta ja siihen perustuvien velvoitteiden yhteisestä täyttämisestä (EUVL L 207, 4.8.2015, s. 1).
               
               
                  
                     (13)
                  
                        Neuvoston päätös (EU) 2015/1340, annettu 13 päivänä heinäkuuta 2015, Islannin osallistumista Euroopan unionin, sen jäsenvaltioiden ja Islannin velvoitteiden yhteiseen täyttämiseen ilmastonmuutosta koskevan Yhdistyneiden kansakuntien puitesopimuksen Kioton pöytäkirjan mukaisella toisella velvoitekaudella koskevan Euroopan unionin ja sen jäsenvaltioiden sekä Islannin välisen sopimuksen tekemisestä Euroopan unionin puolesta (EUVL L 207, 4.8.2015, s. 15).